2011D0331 — SK — 19.06.2013 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B ROZHODNUTIE KOMISIE zo 6. júna 2011, ktorým sa ustanovujú ekologické kritériá na udeľovanie environmentálnej značky EÚ pre svetelné zdroje [oznámené pod číslom K(2011) 3749] (Text s významom pre EHP) (2011/331/EÚ) (Ú. v. ES L 148, 7.6.2011, p.13)

Zmenené a doplnené:









▼B

ROZHODNUTIE KOMISIE

zo 6. júna 2011,

ktorým sa ustanovujú ekologické kritériá na udeľovanie environmentálnej značky EÚ pre svetelné zdroje

[oznámené pod číslom K(2011) 3749]

(Text s významom pre EHP)

(2011/331/EÚ)







EURÓPSKA KOMISIA, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ ( 1 ), a najmä na jeho článok 8 ods. 2, po porade s Výborom Európskej únie pre environmentálne označovanie, keďže: (1) Environmentálna značka EÚ sa môže na základe nariadenia (ES) č. 66/2010 udeliť produktom, ktoré majú znížený vplyv na životné prostredie počas celého svojho životného cyklu. (2) V nariadení (ES) č. 66/2010 sa uvádza, že sa ustanovia špecifické kritériá environmentálnej značky EÚ pre jednotlivé skupiny produktov. (3) Rozhodnutím Komisie 2002/747/ES ( 2 ) sa ustanovili ekologické kritériá a s nimi súvisiace požiadavky na posudzovanie a overovanie pre svetelné zdroje. Tieto kritériá sú platné do 31. augusta 2011. (4) Tieto kritériá sa posudzovali vzhľadom na technologický vývoj. Vzhľadom na toto posúdenie je vhodné upraviť definíciu skupiny produktov a zmeniť názov tejto skupiny produktov. Tieto nové kritériá, ako aj súvisiace požiadavky na posudzovanie a overovanie by mali platiť dva roky od dátumu prijatia tohto rozhodnutia. (5) Rozhodnutie 2002/747/ES by sa malo nahradiť z dôvodu prehľadnosti. (6) Výrobcom, ktorých produktom sa udelila environmentálna značka pre svetelné zdroje na základe kritérií stanovených v rozhodnutí 2002/747/ES, by sa malo poskytnúť prechodné obdobie, aby mali dostatok času na prispôsobenie svojich produktov revidovaným kritériám a požiadavkám. Výrobcom by sa taktiež malo povoliť predkladať žiadosti na základe kritérií stanovených v rozhodnutí 2002/747/ES alebo kritérií uvedených v tomto rozhodnutí až do ukončenia platnosti uvedeného rozhodnutia. (7) Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia (ES) č. 66/2010, keďže: PRIJALA TOTO ROZHODNUTIE:







Článok 1

1. Skupina produktov „svetelné zdroje“ obsahuje všetky svetelné zdroje so svetelným tokom ≥ 60 a ≤ 12 000 lúmenov na všeobecné účely osvetlenia priamo alebo nepriamo pripojené na verejný rozvod elektriny vybavené päticou uvedenou v EN 60061 a vyrobené na účely vyžarovania viditeľného žiarenia.

2. Do tejto skupiny produktov nepatria tieto druhy svetelných zdrojov: smerové svetelné zdroje, výbojky s vysokou svietivosťou, farebné svetelné zdroje, svetelné zdroje do projektorov, fotografické svietidlá, trubice pre soláriá, systémy napájané batériou a iné svetelné zdroje, ktoré nie sú určené na všeobecné účely osvetlenia. Do uvedenej skupiny výrobkov nepatria tieto druhy svetelných zdrojov, pokiaľ nie sú priamo napájané zo siete: integrálne kompaktné žiarivky, žiarovky, LED svetelné zdroje.

Článok 2

Na udelenie environmentálnej značky EÚ na základe nariadenia (ES) 66/2010 musí svetelný zdroj patriť do skupiny produktov „svetelné zdroje“ vymedzenej v článku 1 tohto rozhodnutia a musí spĺňať ekologické kritériá, ako aj požiadavky na posudzovanie a overovanie stanovené v prílohe k tomuto rozhodnutiu.

▼M1

Článok 3

Kritériá pre skupinu výrobkov „svetelné zdroje“, ako aj súvisiace požiadavky na posudzovanie a overovanie, sú platné do 31. decembra 2014.

▼B

Článok 4

Na administratívne účely sa skupine produktov „svetelné zdroje“ prideľuje číselný kód „008“.

Článok 5

Rozhodnutie 2002/747/ES sa zrušuje.

Článok 6

1. Ako výnimka oproti článku 5 sa žiadosti o udelenie environmentálnej značky EÚ produktom patriacim do skupiny produktov „svetelné zdroje“ predložené pred dátumom prijatia tohto rozhodnutia vyhodnotia v súlade s podmienkami ustanovenými v rozhodnutí 2002/747/ES.

2. Žiadosti o environmentálnu značku pre produkty, ktoré patria do skupiny produktov „svetelné zdroje“ predložené od dátumu prijatia tohto rozhodnutia, najneskôr však do 31. augusta 2011, sa môžu zakladať buď na kritériách stanovených v rozhodnutí 2002/747/ES, alebo na kritériách stanovených v tomto rozhodnutí.

3. Tieto žiadosti sa posúdia podľa kritérií, na ktorých sa zakladajú.

4. Ak je environmentálna značka udelená na základe žiadosti posudzovanej podľa kritérií stanovených v rozhodnutí 2002/747/ES, táto environmentálna značka sa môže používať počas 12 mesiacov od dátumu prijatia tohto rozhodnutia.

Článok 7

Toto rozhodnutie je určené členským štátom.









PRÍLOHA

RÁMEC

Ciele kritérií

Cieľom kritérií je predovšetkým podpora znižovania negatívnych vplyvov na životné prostredie alebo rizík súvisiacich s využívaním energie (globálne otepľovanie, acidifikácia, vyčerpanie neobnoviteľných zdrojov energie) prostredníctvom znižovania spotreby energie, s využívaním zdrojov pri výrobe svetelného zdroja, ako aj pri zaobchádzaní s ním alebo pri jeho likvidácii prostredníctvom zvýšenia jeho priemernej životnosti a s využívaním ortuti prostredníctvom zníženia celkových emisií ortuti počas životnosti svetelného zdroja.

Kritériá takisto podporujú uplatňovanie najlepších postupov (optimálne ekologické použitie) a zlepšujú informovanosť spotrebiteľov o ekologických otázkach. Kritériá sú stanovené na úrovniach, ktoré podporujú označovanie svetelných zdrojov, ktorých výroba má nízky vplyv na životné prostredie.

KRITÉRIÁ

Kritériá sú stanovené pre každé z týchto hľadísk:

1. energetická efektívnosť, životnosť, zachovanie svetelného toku a obsah ortuti;

2. zapínanie/vypínanie;

3. index podania farieb;

4. farebná konzistencia;

5. nebezpečné látky a zmesi;

6. látky uvedené v súlade s článkom 59 ods. 1 nariadenia Európskeho parlamentu a Rady (ES) č. 1907/2006 ( 3 );

7. plastové časti;

8. balenie;

9. návod na použitie;

10. sociálna zodpovednosť;

11. informácie uvedené na environmentálnej značke EÚ.

Požiadavky na posudzovanie a overovanie

Špecifické požiadavky na posudzovanie a overovanie sa uvádzajú v rámci každého kritéria.

V prípade, keď sa od žiadateľa vyžaduje, aby predložil vyhlásenia, dokumentáciu, analýzy, protokoly o skúškach alebo iný dôkaz potvrdzujúci súlad s kritériami, môžu tieto dokumenty podľa potreby pochádzať od žiadateľa a/alebo jeho dodávateľa(-ov) a/alebo ich dodávateľa(-ov) atď.

Pokiaľ je to možné, skúšky by sa mali vykonať v laboratóriách, ktoré spĺňajú všeobecné podmienky uvedené v norme EN ISO 17025 alebo v rovnocennej norme.

Podľa potreby možno použiť iné skúšobné metódy ako tie, ktoré sa uvádzajú pre každé kritérium, ak ich príslušný orgán, ktorý žiadosť posudzuje, uzná za rovnocenné.

Príslušné orgány môžu podľa potreby vyžadovať podpornú dokumentáciu a vykonať nezávislé overenia.

KRITÉRIÁ UDEĽOVANIA ENVIRONMENTÁLNEJ ZNAČKY EÚ

Kritérium 1 – Energetická efektívnosť, životnosť, zachovanie svetelného toku a obsah ortuti

Svetelné zdroje musia spĺňať tieto požiadavky:







Jednopäticové Dvojpäticové Energetická efektívnosť o 10 % lepšia, než hodnota lúmenov na watt triedy A o 10 % lepšia, než hodnota lúmenov na watt triedy A Životnosť (v hodinách) 15 000 20 000 Zachovanie svetelného toku 80 % pri 9 000 hodinách 90 % pri 16 000 hodinách Ortuť (v mg) < 1,5 < 3,0

Poznámka:

Energetická efektívnosť zodpovedá prílohe IV k smernici Komisie 98/11/ES ( 4 ).

Posudzovanie a overovanie: Žiadateľ predloží správu o skúške, ktorá preukáže, že energetická efektívnosť, životnosť a zachovanie svetelného toku svetelných zdrojov iných ako LED boli určené použitím skúšobných postupov podľa EN 50285.

Žiadateľ predloží správy o skúškach energetickej efektívnosti, životnosti a zachovania svetelného toku svetelných zdrojov LED a obsahu ortuti v žiarivkách prostredníctvom spoľahlivých, presných a reprodukovateľných postupov merania zohľadňujúcich všeobecne uznávaný súčasný stav vývoja metód merania vrátane metód uvedených v dokumentoch, ktorých referenčné čísla sa na tento účel uverejnili v Úradnom vestníku Európskej únie. V správe sa musia uviesť údaje o energetickej efektívnosti, životnosti, zachovaní svetelného toku a obsahu ortuti svetelného zdroja. Ak príslušná skúška životnosti nebola dokončená, možno dovtedy, kým nebude známy jej výsledok, akceptovať údaj o prevádzkovej životnosti uvedený na obale. Výsledok skúšky sa však musí poskytnúť do 12 mesiacov od dátumu podania žiadosti o udelenie environmentálnej značky EÚ. Pokiaľ ide o skúšku životnosti, požiadavku musí spĺňať 75 % skúšanej vzorky.

Kritérium 2 – Zapínanie/vypínanie

Počet cyklov zapínania/vypínania kompaktných žiariviek a LED, ktoré musí svetelný zdroj vydržať bez predčasného zlyhania, musí byť vyšší ako životnosť svetelného zdroja vyjadrená v hodinách.

Pokiaľ ide o svetelné zdroje, pri ktorých sa udáva, že vydržia časté vypínanie a zapínanie, musí byť tento počet vyšší ako 60 000 cyklov zapínania/vypínania.

Posudzovanie a overovanie: Pokiaľ ide o kompaktné žiarivky, žiadateľ predloží správu o skúške, v ktorej sa uvádza, že počet cyklov zapínania/vypínania kompaktnej žiarivky bol určený prostredníctvom rýchlej cyklickej skúšky (jednominútové zapnutie a trojminútové vypnutie) a postupov na skúšku životnosti podľa normy EN 50285.

Pokiaľ ide o LED, žiadateľ predloží správy o skúškach prostredníctvom spoľahlivých, presných a reprodukovateľných postupov merania zohľadňujúcich všeobecne uznávaný súčasný stav vývoja metód merania vrátane metód uvedených v dokumentoch, ktorých referenčné čísla sa na tento účel uverejnili v Úradnom vestníku Európskej únie.

V správe sa musí uviesť dosiahnutý počet cyklov zapínania/vypínania, pri ktorých 50 % skúšaných kompaktných žiariviek a LED spĺňa požiadavky na životnosť svetelného zdroja uvedenú v príslušných normách.

Kritérium 3 – Index podania farieb

Index podania farieb (Ra) svetelného zdroja musí byť väčší ako 85.

Posudzovanie a overovanie: Žiadateľ predloží správu o skúške, v ktorej sa uvádza, že index podania farieb svetelného zdroja bol určený prostredníctvom postupu skúšania uvedeného v dokumente CIE 13.3. V správe sa uvádza index podania farieb svetelného zdroja.

Kritérium 4 – Farebná konzistencia

Svetelný zdroj musí mať korelovanú teplotu chromatickosti v rozmedzí MacAdamovej elipsy s tromi štandardnými odchýlkami alebo lepšiu.

Posudzovanie a overovanie: Žiadateľ predloží správu o skúške, v ktorej sa uvádza, že korelovaná teplota chromatickosti sa nachádza v rozmedzí MacAdamovej elipsy s tromi štandardnými odchýlkami alebo že je lepšia, prostredníctvom spoľahlivých, presných a reprodukovateľných postupov merania zohľadňujúcich všeobecne uznávaný súčasný stav vývoja metód merania vrátane metód uvedených v dokumentoch, ktorých referenčné čísla sa na tento účel uverejnili v Úradnom vestníku Európskej únie.

Kritérium 5 – Nebezpečné látky a zmesi

Produkt alebo akákoľvek jeho časť nesmie v súlade s článkom 6 ods. 6 nariadenia (ES) č. 66/2010 obsahovať látky uvedené v článku 57 nariadenia (ES) č. 1907/2006, ani látky alebo zmesi, ktorým by sa mohli priradiť alebo sa priradili tieto výstražné upozornenia alebo rizikové vety.







Zoznam výstražných upozornení a rizikových viet: Výstražné upozornenie (1) Riziková veta (2) H300 Smrteľný po požití R28 H301 Toxický po požití R25 H304 Môže byť smrteľný po požití a vniknutí do dýchacích ciest R65 H310 Smrteľný pri kontakte s pokožkou R27 H311 Toxický pri kontakte s pokožkou R24 H330 Smrteľný pri vdýchnutí R23/26 H331 Toxický pri vdýchnutí R23 H340 Môže spôsobovať genetické poškodenie R46 H341 Podozrivý, že spôsobuje genetické poškodenie R68 H350 Môže spôsobiť rakovinu R45 H350i Vdychovanie môže spôsobiť rakovinu R49 H351 Podozrenie, že spôsobuje rakovinu R40 H360F Môže poškodiť plodnosť R60 H360D Môže poškodiť nenarodené dieťa R61 H360FD Môže poškodiť plodnosť. Môže poškodiť nenarodené dieťa. R60/61/60-61 H360Fd Môže poškodiť plodnosť. Podozrenie z poškodzovania nenarodeného dieťaťa. R60/63 H360Df Môže poškodiť nenarodené dieťa. Podozrenie z poškodzovania plodnosti. R61/62 H361f Podozrenie z poškodzovania plodnosti R62 H361d Podozrenie z poškodzovania nenarodeného dieťaťa R63 H361fd Podozrenie z poškodzovania plodnosti. Podozrenie z poškodzovania nenarodeného dieťaťa. R62-63 H362 Môže spôsobiť poškodenie u dojčených detí R64 H370 Spôsobuje poškodenie orgánov R39/23/24/25/26/27/28 H371 Môže spôsobiť poškodenie orgánov R68/20/21/22 H372 Spôsobuje poškodenie orgánov pri dlhšej alebo opakovanej expozícii R48/25/24/23 H373 Môže spôsobiť poškodenie orgánov pri dlhšej alebo opakovanej expozícii R48/20/21/22 H400 Veľmi toxický pre vodné organizmy R50 H410 Veľmi toxický pre vodné organizmy, s dlhodobými účinkami R50-53 H411 Toxický pre vodné organizmy, s dlhodobými účinkami R51-53 H412 Škodlivý pre vodné organizmy, s dlhodobými účinkami R52-53 H413 Môže mať dlhodobé škodlivé účinky na vodné organizmy R53 EUH059 Nebezpečný pre ozónovú vrstvu R59 EUH029 Pri kontakte s vodou uvoľňuje toxický plyn R29 EUH031 Pri kontakte s kyselinami uvoľňuje toxický plyn R31 EUH032 Pri kontakte s kyselinami uvoľňuje veľmi toxický plyn R32 EUH070 Toxické pri kontakte s očami R39-41 (1) Podľa nariadenia Európskeho parlamentu a Rady (ES) č. 1272/2008 (Ú. v. EÚ L 353, 31.12.2008, s. 1). (2) Podľa smernice Rady 67/548/EHS (Ú. v. ES 196, 16.8.1967, s. 1).

Používanie látok a zmesí, ktorých vlastnosti sa ich spracovaním menia (napr. nie sú už biologicky dostupné, nastávajú v nich chemické zmeny) a dané nebezpečenstvo už neexistuje, sú od uvedenej požiadavky oslobodené.

Koncentračné limity látok alebo zmesí, ktoré spĺňajú kritériá klasifikácie do tried alebo kategórií nebezpečnosti v uvedenej tabuľke, a látok, ktoré spĺňajú kritériá článku 57 písm. a), b) alebo c) nariadenia (ES) č. 1907/2006, nesmú prekročiť generické alebo špecifické koncentračné limity podľa článku 10 nariadenia (ES) č. 1272/2008. Ak sú určené špecifické koncentračné limity, mali by byť nadradené generickým.

Koncentračné limity látok spĺňajúcich kritériá článku 57 písm. d), e) alebo f) nariadenia (ES) č. 1907/2006 nesmú prekračovať 0,1 hmotnostného %.

Tieto látky/použitia látok sú špecificky oslobodené od uplatňovania tejto požiadavky:







Homogénne časti s hmotnosťou do 5 g Všetky uvedené výstražné upozornenia a rizikové vety

Posudzovanie a overovanie: Za každú časť s hmotnosťou vyššou ako 5 g poskytne žiadateľ vyhlásenie o splnení tohto kritéria spolu so súvisiacou dokumentáciou, napr. vyhláseniami o splnení kritéria podpísanými dodávateľmi látok a kópiami príslušných kariet bezpečnostných údajov v súlade s prílohou II k nariadeniu (ES) č. 1907/2006 pre látky alebo zmesi. Koncentračné limity sa uvádzajú v kartách bezpečnostných údajov v súlade s článkom 31 nariadenia (ES) č. 1907/2006 pre látky a zmesi.

Kritérium 6 – Látky uvedené v súlade s článkom 59 ods. 1 nariadenia (ES) č. 1907/2006

Výnimka z oslobodenia v článku 6 ods. 6 sa nemôže udeliť, pokiaľ ide o látky určené ako látky, ktoré vzbudzujú veľmi veľké obavy, a zaradené do zoznamu ustanoveného v článku 59 nariadenia (ES) č. 1907/2006 prítomné v zmesiach, vo výrobku alebo v akejkoľvek homogénnej časti komplexného výrobku v koncentráciách vyšších ako 0,1 %. Špecifické koncentračné limity určené v súlade s článkom 10 nariadenia (ES) č. 1272/2008 sa uplatňujú v prípade, že je koncentrácia nižšia ako 0,1 %.

Posudzovanie a overovanie: Zoznam látok určených ako látky, ktoré vzbudzujú veľmi veľké obavy, a zaradených do zoznamu navrhovaných látok v súlade s článkom 59 nariadenia (ES) č. 1907/2006 nájdete na webovej stránke:

http://echa.europa.eu/chem_data/authorisation_process/candidate_list_table_en.asp.

Odkaz na zoznam by sa mal uviesť v deň podania žiadosti.

Žiadateľ poskytne vyhlásenie o splnení tohto kritéria spolu so súvisiacou dokumentáciou, napr. vyhláseniami o splnení kritéria podpísanými dodávateľmi látok a kópiami príslušných kariet bezpečnostných údajov, v súlade s prílohou II k nariadeniu (ES) č. 1907/2006 pre látky alebo zmesi. Koncentračné limity sa uvádzajú v kartách bezpečnostných údajov v súlade s článkom 31 nariadenia (ES) č. 1907/2006 pre látky a zmesi.

Kritérium 7 – Plastové časti

a) Ak sa pri výrobe používa akýkoľvek plastifikátor, musí spĺňať požiadavky na nebezpečné látky stanovené v kritériu 5 a 6. Okrem toho sa do produktu nesmie zámerne pridávať DNOP (di-n-oktyl-ftalát), DINP (di-izononyl-ftalát), DIDP (di-izodecyl-ftalát).

b) Plastové časti nesmú mať obsah chlóru vyšší ako 50 hmotnostných %.

Posudzovanie a overovanie: Príslušnému udeľujúcemu orgánu sa predloží certifikát podpísaný výrobcom, v ktorom vyhlasuje súlad s týmito požiadavkami. Vyhlásenie o súlade, ktoré podpíšu dodávatelia plastov, a kópie príslušných kariet bezpečnostných údajov vzťahujúcich sa na materiál a látky sa takisto predložia príslušnému udeľujúcemu orgánu.

Kritérium 8 – Balenie

Nesmie sa používať laminát a kompozitné plasty.

Ak sa používajú lepenky, musia byť vyrobené z 80 % z recyklovaného materiálu.

Ak sa používajú plasty, musia byť vyrobené z 50 % z recyklovaného materiálu.

Posudzovanie a overovanie: K žiadosti sa poskytne vzorka balenia produktu spolu s príslušným vyhlásením o súlade s týmto kritériom. Tomuto kritériu musí zodpovedať iba primárny obal, ako je vymedzený v smernici 94/62/ES ( 5 ).

Kritérium 9 – Návod na použitie

Produkt sa predáva s príslušným návodom na použitie na obale alebo na osobitnom letáku, ktorý sa poskytuje spolu s produktom, obsahujúcim odporúčania týkajúce sa jeho správneho ekologického používania. Najmä:

a) Pri svetelných zdrojoch s päticami E27, E14, E22 alebo B15 sa na balení uvádza relatívna veľkosť a tvar svetelného zdroja v porovnaní s bežnou žiarovkou.

b) Pri svetelných zdrojoch s dvoma päticami: v informáciách na balení sa uvádza, že vplyv svetelného zdroja na životné prostredie sa znižuje, keď sa používa s vysokofrekvenčným elektronickým ovládacím príslušenstvom.

c) Usmernenia týkajúce sa odstránenia rozbitej žiarivky uvedené na obale.

d) Správna údržba svetelných zdrojov, napr. čistenie, s cieľom zachovať svetelný výkon.

e) Vypínanie svetla šetrí energiu a peniaze.

Posudzovanie a overovanie: Žiadateľ musí predložiť vyhlásenie o tom, že produkt spĺňa tieto požiadavky, a poskytnúť príslušnému orgánu, ktorý posudzuje žiadosť, kópiu balenia alebo letáku.

Kritérium 10 – Sociálna zodpovednosť

Počas výroby svetelného zdroja, ktorému bola udelená environmentálna značka, sa musia rešpektovať základné zásady a práva v oblasti pracovných podmienok.

Držiteľ licencie musí zabezpečiť, aby sa pri výrobe svetelného zdroja rešpektovali dohovory ILO ( 6 ) týkajúce sa detskej práce, nútenej práce, ochrany zdravia a bezpečnosti, diskriminácie, disciplíny, pracovných hodín, miezd, slobody združovania a kolektívneho vyjednávania.

Posudzovanie a overovanie: Žiadateľ musí predložiť vyhlásenie o tom, že spĺňa tieto požiadavky, a poskytnúť údaje o zmluvách s kontrolnými orgánmi a buď kódex správania týkajúci sa dohovorov ILO, alebo udelený certifikát SA8000.

Kritérium 11 – Informácie uvedené na environmentálnej značke EÚ

Alternatívna značka s textovým poľom musí obsahovať tento text:

„— Vysoká energetická efektívnosť šetrí peniaze.

— Dlhá životnosť.

— Testovaný výkon.“

Ak svetelný zdroj neobsahuje ortuť, môže sa na alternatívnej značke uviesť, že svetelný zdroj neobsahuje ortuť.

Usmernenia týkajúce sa použitia alternatívnej značky s textovým poľom môžete nájsť v „Guidelines for use of the Ecolabel logo“ na webovej stránke: http://ec.europa.eu/environment/ecolabel/promo/logos_en.htm.

Posudzovanie a overovanie: Žiadateľ poskytne vzorku značky spolu s vyhlásením o splnení tohto kritéria.